2. ลักษณะการประกอบธุรกิจ

ประวัติความเป็นมา

บริษัท ไทยออพติคอล กรุ๊ป จำกัด (มหาชน) (“บริษัทฯ”) เดิมใช้ชื่อว่าบริษัท ไทยโปลีเมอร์เลนส์
จำกัด ก่อตั้งขึ้นเมื่อวันที่ 8 มีนาคม 2534 โดยกลุ่มตระกูลประจักษ์ธรรม
เป็นบริษัทที่ก่อตั้งขึ้นเพื่อขยายสายงานการผลิตเลนส์สายตาพลาสติกจากเดิมที่กลุ่มตระกูลประจักษ์ธรรม
มีธุรกิจผลิตเลนส์สายตากระจก ที่ดำเนินธุรกิจในนามบริษัท อุตสาหกรรมแว่นตาไทย จำกัด
มานานกว่า 45 ปี บริษัทฯ ทำการจำหน่ายทั้งในและต่างประเทศ โดยมีโรงงานตั้งอยู่ที่ 15/5 หมู่ที่
6 ถนนบางบัวทอง-สุพรรณบุรี ตำบลละหาร อำเภอบางบัวทอง จังหวัดนนทบุรี บนเนื้อที่ประมาณ 16
ไร่ ปัจจุบันกลุ่มตระกูลประจักษ์ธรรม ถือหุ้นร้อยละ 69 ของจำนวนหุ้นทั้งหมด

บริษัทฯ ได้รับประกาศนียบัตร ISO 9002: 1994 ในปี 2539 และได้รับประกาศนียบัตร ISO
9001: 2000 ในปี 2546 จาก The TUV CERT Certification Body of RWTUV Systems
GmbH (“TUV CERT”) ในระบบคุณภาพการผลิตสินค้า
และได้รับเกียรติบัตรผู้ประกอบการค้าระหว่างประเทศระดับบัตรทองจากกรมศุลกากรในปี 2543

บริษัทฯ ได้ดำเนินการปรับปรุงโครงสร้างกิจการ เพื่อให้เกิดความชัดเจนและโปร่งใส
และเป็นการขจัดความขัดแย้งทางผลประโยชน์ ด้วยการเพิ่มทุนชำระแล้วอีกจำนวน 145 ล้านบาท
ทำให้ทุนของบริษัทฯ เพิ่มจาก 120 ล้านบาท เป็น 265 ล้านบาท ในเดือนธันวาคม 2546
เพื่อเข้าซื้อหุ้นสามัญของบริษัท อุตสาหกรรมแว่นตาไทย จำกัด (“บริษัทย่อย”)
ที่ดำเนินธุรกิจผลิตและจำหน่ายเลนส์สายตากระจก แม่แบบแก้ว และเลนส์สายตาพลาสติก
จากกลุ่มตระกูลประจักษ์ธรรม ในสัดส่วนร้อยละ 99.99 ของทุนจดทะเบียน

ในเดือนมกราคม 2547 ที่ประชุมผู้ถือหุ้นมีมติแปรสภาพบริษัทฯ เป็นบริษัทมหาชนจำกัด
และในเดือนกุมภาพันธ์ 2547 ที่ประชุมผู้ถือหุ้นมีมติให้เพิ่มทุนจดทะเบียนของบริษัทฯ จาก 265
ล้านบาท เป็น 332 ล้านบาท โดยการออกหุ้นสามัญใหม่อีกจำนวน 6.7 ล้านหุ้น มูลค่าที่ตราไว้หุ้นละ
10 บาท ออกจำหน่ายให้กับบุคคลเฉพาะกลุ่ม
เพื่อนำเงินไปใช้ขยายสายงานการผลิตเลนส์กันแรงกระแทกสูง และทำการชำระคืนหนี้เงินกู้ยืม

และในเดือนกรกฎาคม 2547 ที่ประชุมผู้ถือหุ้นของบริษัทฯ มีมติให้เพิ่มทุนจดทะเบียนของบริษัทฯ จาก
332 ล้านบาท เป็น 400 ล้านบาท โดยการออกหุ้นสามัญใหม่อีกจำนวน 6.8 ล้านหุ้น
มูลค่าที่ตราไว้หุ้นละ 10 บาท ออกจำหน่ายให้กับคู่ค้าของบริษัทฯ พนักงาน ผู้มีอุปการคุณ
และประชาชนทั่วไป เพื่อนำเงินไปลงทุนในการดำเนินการชำระค่าที่ดิน จัดวางระบบ IT
ขยายสายงานการผลิตของบริษัทฯ และบริษัทย่อย
รวมถึงใช้เป็นเงินทุนหมุนเวียนทดแทนเงินกู้ยืมระยะสั้นจากสถาบันการเงิน

ซึ่งในเดือนกรกฎาคม 2548 ที่ประชุมผู้ถือหุ้นของบริษัทฯ ได้มีมติเปลี่ยนมูลค่าหุ้นที่ตราไว้จากหุ้นละ
10 บาท เป็นหุ้นละ 1 บาท โดยแบ่งหุ้นเดิม 1 หุ้นเป็นหุ้นใหม่ 10 หุ้น
ซึ่งทำให้หุ้นสามัญที่ออกใหม่ของบริษัทฯ ที่จะเสนอขายครั้งนี้ เป็นจำนวนทั้งสิ้น 68 ล้านหุ้น
ทั้งนี้บริษัทฯ มีความประสงค์จะนำหลักทรัพย์ของบริษัทฯ
เข้าจดทะเบียนในกระดานหลักของตลาดหลักทรัพย์แห่งประเทศไทย
ภายหลังจากที่เสนอขายหุ้นเพิ่มทุนแล้ว

ในเดือนพฤษภาคม 2549 ได้รับการขึ้นทะเบียนจากตลาดหลักทรัพย์แห่งประเทศไทย
ให้เริ่มทำการซื้อขายหลักทรัพย์ได้ โดยจัดอยู่ในกลุ่มสินค้าอุปโภคบริโภค หมวดของใช้ส่วนตัวและ
เวชภัณฑ์ และใช้ชื่อย่อในการซื้อขายหลักทรัพย์ว่า “TOG”

การเปลี่ยนแปลงและพัฒนาการที่สำคัญ

บริษัทฯ มีการเปลี่ยนแปลงและพัฒนาการที่สำคัญ ดังนี้

ปี 2534: - ก่อตั้งบริษัท โดยใช้ชื่อ “บริษัท ไทยโปลิเมอร์เลนส์ จำกัด” -
ได้รับการส่งเสริมการลงทุน จากคณะกรรมการส่งเสริมการลงทุน (BOI)
ในการผลิตเลนส์สายตาพลาสติก 3 ล้านคู่ต่อปี เมื่อวันที่ 7 มิถุนายน 2534
ซึ่งได้รับการยกเว้นภาษีในการนำเข้าเครื่องจักร ระยะเวลา 2 ปี
และได้รับอนุญาตให้หักเงินได้พึงประเมินร้อยละ 5
ของรายได้ที่เพิ่มขึ้นในแต่ละปีจากการส่งออกเป็นระยะเวลา 10 ปี
นับจากวันที่มีรายได้จากกิจการที่ได้รับการส่งเสริม ซึ่งสิ้นสุดระยะเวลาการส่งเสริมไปเมื่อปี 2544

ปี 2535: - ก่อสร้างโรงงานแล้วเสร็จ ติดตั้งเครื่องจักร และเริ่มทำการผลิตเลนส์ธรรมดา
(CR-39)

ปี 2536: - ซื้อและติดตั้งเครื่องจักรเพิ่มเติม เพื่อขยายกำลังการผลิตเลนส์ธรรมดา

  - ซื้อและติดตั้งเครื่องจักรเคลือบเคมีผิวแข็ง (Hard Coated)
  และเครื่องจักรเคลือบเคมีตัดแสงสะท้อน (Multicoated)

  - เริ่มทำการผลิตเลนส์เคลือบเคมีผิวแข็ง และเลนส์เคลือบเคมีตัดแสงสะท้อน

ปี 2538: - ซื้อและติดตั้งเครื่องจักรเคลือบเคมีผิวแข็ง
และเครื่องจักรเคลือบเคมีตัดแสงสะท้อนเพิ่มเติม เพื่อขยายกำลังการผลิต

  - ทดลองและพัฒนาการผลิตเลนส์หลายชั้นไร้รอยต่อ (Progressive Lens)

ปี 2539: - ได้รับประกาศนียบัตร ISO 9002: 1994 จาก TUV CERT

  - เริ่มสายงานการผลิตเลนส์หลายชั้นไร้รอยต่อ

ปี 2541: - ทดลองและพัฒนาการผลิตเลนส์เปลี่ยนสี (Photochromic Lens)

  - เริ่มสายงานการผลิตเลนส์เปลี่ยนสีชั้นเดียว

ปี 2542: - เริ่มสายงานการผลิตเลนส์เปลี่ยนสีหลายชั้นไร้รอยต่อ

ปี 2543: - ได้รับเกียรติบัตรผู้ประกอบการค้าระหว่างประเทศระดับบัตรทองจากกรมศุลกากร

  - ขยายการผลิตเลนส์เปลี่ยนสีเคลือบเคมีผิวแข็ง และเคลือบเคมีตัดแสงสะท้อน

ปี 2545: - ทดลองและพัฒนาการผลิตเลนส์บางพิเศษ และเลนส์กันแรงกระแทกสูง

ปี 2546: - ได้รับประกาศนียบัตร ISO 9001: 2000 จาก TUV CERT

  - ปรับโครงสร้างธุรกิจโดยการซื้อหุ้นสามัญของบริษัท อุตสาหกรรมแว่นตาไทย จำกัด
  ในสัดส่วนร้อยละ 99.99 ของทุนจดทะเบียน

  - เปลี่ยนชื่อบริษัทเป็น “บริษัท ไทยออพติคอล กรุ๊ป จำกัด” เมื่อวันที่ 3 พฤศจิกายน 2546

  - เริ่มสายงานการผลิตเลนส์บางพิเศษ และเลนส์กันแรงกระแทกสูง
  โดยติดตั้งสายการผลิตเลนส์กันแรงกระแทกสูงสายการผลิตที่ 1 โดยเริ่มผลิตได้ในเดือนธันวาคม
  2546

ปี 2547: - ซื้อที่ดินเพิ่มเติมบริเวณด้านหลังโรงงาน
เพื่อเตรียมสำหรับรองรับการขยายโรงงานในอนาคต เนื้อที่รวม 6-1-07 ไร่ ในราคา 7.83
ล้านบาท เมื่อวันที่ 26 มกราคม 2547

  - แปลงสภาพเป็นบริษัทมหาชน และใช้ชื่อ “บริษัท ไทยออพติคอล กรุ๊ป จำกัด (มหาชน)”
  เมื่อวันที่ 4 กุมภาพันธ์ 2547

  - ขยายการผลิตเลนส์กันแรงกระแทกสูง โดยติดตั้งสายการผลิตที่ 2
  โดยเริ่มผลิตได้ในเดือนกรกฎาคม 2547

  - ก่อสร้างอาคารโกดังสินค้าใหม่
  เพื่อรองรับการขยายตัวของปริมาณสินค้าที่เพิ่มขึ้นจากประเภทสินค้าที่เพิ่มขึ้น ทั้งเลนส์บางพิเศษ
  และเลนส์กันแรงกระแทกสูง

  - บริษัทฯ ในนามของนายสาโรจน์ ประจักษ์ธรรม นายธรณ์ ประจักษ์ธรรม และนายธีระชัย
  สุรวัฒนสกุล ได้รับรางวัล “นักเทคโนโลยีดีเด่น ประจำปี 2547”
  จากมูลนิธิส่งเสริมวิทยาศาสตร์และเทคโนโลยี สำหรับผลิตภัณฑ์เลนส์ Trivex
  โดยมีการรับรางวัลเมื่อวันที่ 19 ตุลาคม 2547

ปี 2548: - ขยายการผลิตเลนส์กันแรงกระแทกสูง โดยติดตั้งสายการผลิตที่ 3
โดยเริ่มผลิตได้ในเดือนเมษายน 2548

  - ก่อสร้างอาคารโกดังแล้วเสร็จในเดือนกันยายน 2548
  และย้ายสินค้าสำเร็จรูปมายังอาคารอาคารโกดังสินค้าใหม่แล้วเสร็จในเดือนธันวาคม 2548

  - ทดลองและพัฒนาการเคลือบเคมีกันน้ำเกาะผิวเลนส์ (Water Repellent)
  เพื่อเป็นการสร้างมูลค่าเพิ่มและความหลากหลายให้กับสินค้าของบริษัทฯ และบริษัทย่อยที่มีอยู่เดิม

ปี 2549: - ซื้อห้องชุดเลขที่ 77/142 อาคารสินสาธรทาวเวอร์ ชั้น 33 เนื้อที่ 354.22
ตารางเมตร เมื่อวันที่ 30 มีนาคม 2549 เพื่อใช้เป็นสำนักงานแทนที่เช่าเดิม ที่จะหมดอายุในวันที่
30 มิถุนายน 2549

  - นำหุ้นออกจำหน่ายแก่ประชาชนทั่วไปในวันที่ 8 – 9 พฤษภาคม ราคาหุ้นละ 2.80 บาท
  และทำการซื้อขายหุ้นวันแรกในตลาดหลักทรัพย์ วันที่ 16 พฤษภาคม 2549

  - ซื้อที่ดินจากบริษัท สินไทยเอสเตท จำกัด เพื่อใช้ดำเนินกิจการ เนื้อที่รวม 10-0-01 ไร่
  ในมูล ค่า 29.2 ล้านบาท ณ วันที่ 27 กันยายน 2549

ปี 2550: - ซื้อห้องชุดเลขที่ 77/59 อาคารสินสาธรทาวเวอร์ ชั้น 16 เนื้อที่ 240.04
ตารางเมตร เมื่อวันที่

22 มิถุนายน 2550 เพื่อใช้เป็นศูนย์ฝึกอบรมด้านผลิตภัณฑ์ของบริษัท (Excelite Training

Center)

บริษัทฯ มีประวัติการเปลี่ยนแปลงทุนจดทะเบียน และรายละเอียดการใช้เงินทุนดังนี้

  ----------------------------------------------------------------------------------------
  วันที่             ทุนจดทะเบียน   รายละเอียดและแหล่งการใช้เงินทุน
  --------------- ------------ -----------------------------------------------------------
  8 มีนาคม 2534    20 ล้านบาท    ทุนเริ่มต้นในการจดทะเบียนก่อตั้งบริษัท 20 ล้านบาท เป็นหุ้นสามัญจำนวน
                               200,000 หุ้น มูลค่าที่ตราไว้หุ้นละ 100 บาท

  3 สิงหาคม 2537   120 ล้านบาท   เพิ่มทุนจดทะเบียน 100 ล้านบาท เป็นหุ้นสามัญจำนวน 1,000,000 หุ้น
                               มูลค่าที่ตราไว้หุ้นละ 100 บาท เพื่อนำเงินไปชำระคืนเงินกู้ยืมกรรมการ
                               และสถาบันการเงิน

  31 ตุลาคม 2546   135 ล้านบาท   เพิ่มทุนจดทะเบียน 15 ล้านบาท เป็นหุ้นสามัญจำนวน 150,000 หุ้น
                               มูลค่าที่ตราไว้หุ้นละ 100 บาท เพื่อนำเงินไปชำระคืนเงินกู้ยืมกรรมการ

  1 ธันวาคม 2546   135 ล้านบาท   เปลี่ยนมูลค่าหุ้นที่ตราไว้หุ้นละ 100 บาท เป็นหุ้นละ 10 บาท

  1 ธันวาคม 2546   265 ล้านบาท   เพิ่มทุนจดทะเบียน 130 ล้านบาท เป็นหุ้นสามัญจำนวน 13,000,000 หุ้น
                               มูลค่าที่ตราไว้หุ้นละ 10 บาท เพื่อนำเงินไปซื้อหุ้นสามัญร้อยละ 99.99 ของบริษัท
                               อุตสาหกรรมแว่นตาไทย จำกัด

  12 กุมภาพันธ์ 2547 332 ล้านบาท   เพิ่มทุนจดทะเบียน 67 ล้านบาท เป็นหุ้นสามัญจำนวน 6,700,000 หุ้น
                               มูลค่าที่ตราไว้หุ้นละ 10 บาท โดยขายหุ้นให้กับนักลงทุนเฉพาะกลุ่มจำนวน 35
                               ราย ราคาหุ้นละ 34 บาท
                               เพื่อนำเงินไปลงทุนซื้อเครื่องจักรในการขยายกำลังการผลิตสายการผลิตที่ 2
                               ของเลนส์กันแรงกระแทกสูง
                               และชำระคืนเงินกู้ยืมระยะสั้นจากสถาบันการเงินที่กู้มาทดแทนเงินกู้ยืมกรรมการ

  17 สิงหาคม 2547  400 ล้านบาท   เพิ่มทุนจดทะเบียน 68 ล้านบาท เป็นหุ้นสามัญจำนวน 6,800,000 หุ้น
                               มูลค่าที่ตราไว้หุ้นละ 10 บาท เพื่อรองรับการเสนอขายหุ้นให้กับประชาชน

  27 กรกฎาคม 2548 400 ล้านบาท   เปลี่ยนมูลค่าหุ้นที่ตราไว้หุ้นละ 10 บาท เป็นหุ้นละ 1 บาท โดยแบ่งหุ้นเดิม 1
                               หุ้นเป็นหุ้นใหม่ 10 หุ้น

  10 พฤษภาคม 2549 400 ล้านบาท   ได้รับเงินจากการขายหุ้นเพิ่มทุนจำนวน 68 ล้านหุ้น ราคาหุ้นละ 2.80 บาท
                               เป็นเงิน 190.40 ล้านบาท
                               เพื่อนำเงินไปลงทุนซื้อเครื่องจักรในการขยายกำลังการผลิตสายการผลิตที่ 3
                               ของเลนส์กันแรงกระแทกสูง ค่าซื้อที่ดิน
                               และชำระเงินกู้ยืมระยะสั้นจากสถาบันการเงินที่กู้มาทดแทนเงินกู้ยืมกรรมการ
  ----------------------------------------------------------------------------------------

ลักษณะการประกอบธุรกิจ

บริษัทฯ และบริษัทย่อย ดำเนินธุรกิจเป็นผู้ผลิตและจำหน่ายเลนส์สายตา สินค้าของบริษัทฯ
แบ่งออกเป็น 4 กลุ่ม ประกอบไปด้วย

1. เลนส์สายตาพลาสติก (Organic Lens)

ซึ่งแบ่งออกเป็นกลุ่มสินค้าย่อย 4 กลุ่ม ตามประเภทของวัตถุดิบในการผลิต คือ

  1.1 เลนส์ธรรมดา (CR-39)

  1.2 เลนส์เปลี่ยนสี (Photochromic Lens)

  1.3 เลนส์บางพิเศษ (High Index Lens)

  1.4 เลนส์กันแรงกระแทกสูง (High Impact Resistant Lens)

2. เลนส์สายตากระจก (Mineral Lens)

3. เลนส์สั่งฝนพิเศษ (Prescription Lens หรือ Rx Lens)

4. สินค้าและบริการอื่น ได้แก่ แม่แบบแก้ว (Glass Mould)
ที่ใช้ในกระบวนการผลิตเลนส์สายตาพลาสติก

  สินค้าซื้อมาเพื่อขายต่อ และการให้บริการเคลือบเคมีผิวแข็ง และเคลือบเคมีตัดแสงสะท้อน

บริษัทฯ และบริษัทย่อยจำหน่ายสินค้าให้กับผู้ค้าส่งทั้งในประเทศ และต่างประเทศ
โดยผลิตตามคำสั่งซื้อภายใต้เครื่องหมายการค้าของลูกค้า (“OEM” หรือ Original Equipment
Manufacturer) โดยปัจจุบันมีการผลิตภายใต้เครื่องหมายการค้าของลูกค้าต่างๆ ทั่วโลกมากกว่า
70 เครื่องหมายการค้า ไม่รวมเครื่องหมายการค้าที่ลูกค้านำสินค้าของบริษัทฯ
และบริษัทย่อยไปเปลี่ยนบรรจุภัณฑ์เอง และจำหน่ายภายใต้เครื่องหมายการค้าของบริษัทฯ เอง คือ
“Excelite”

โครงสร้างรายได้

โครงสร้างรายได้ของบริษัทฯ และบริษัทย่อย แยกตามสายผลิตภัณฑ์ เป็นดังนี้

  หน่วย: บาท

  ---------------------- ------------------- ------------ --------------- -------- --------------- -------- ---------------- --------- -- ----
                                                          งบรวม                    งบรวม                    งบรวม                         

  โครงสร้างรายได้ตามมูลค่า                       ผู้ผลิต         2550                     2549                     2548                          

                                                          จำนวน           %        จำนวน           %        จำนวน            %            

  1.เลนส์พลาสติก           พลาสติกธรรมดา        บริษัท ฯ       433,081,876     33.04    429,768,541     35.51    497,451,899      48.64        
                                             และบริษัทย่อย                                                                                   

                         พลาสติกเปลี่ยนสี        บริษัท ฯ       253,492,352     19.34    196,613,332     16.25    138,789,152       13.57       

                         พลาสติกบางพิเศษ       บริษัท ฯ       123,945,667     9.46     94,169,324      7.78      62,151,429       6.08        

                         เลนส์กันแรงกระแทกสูง   บริษัท ฯ       134,356,252     10.25    105,457,428     8.71      75,000,601       7.33        

  2. เลนส์กระจก                               บริษัทย่อย      61,019,899      4.66     98,751,309      8.16      103,315,870      10.10       

  3. เลนส์สั่งฝน                                บริษัทย่อย      278,463,452     21.24    207,256,694     17.13     127,091,441      12.43       

  4.สินค้าและบริการอื่น                           บริษัท ฯ       26,452,436      2.02     78,224,933      6.46     19,015,511        1.86        
                                             และบริษัทย่อย                                                                                   

  รวม                                                     1,310,811,934   100.00   1,210,241,560   100.00    1,022,815,903    100.00      
  ---------------------- ------------------- ------------ --------------- -------- --------------- -------- ---------------- --------- -- ----

  หน่วย: ชิ้น

  ----------------------- ------------------- --------------- -------- --- -------- --- -------- ---
                                                              งบรวม        งบรวม        งบรวม    

  โครงสร้างรายได้ตามปริมาณ                       ผู้ผลิต            2550         2549         2548     

                                                              จำนวน    %   จำนวน    %   จำนวน    %

  1.เลนส์พลาสติก            พลาสติกธรรมดา        บริษัท ฯ          70.81        75.46        79.48    
                                              และบริษัทย่อย                                         

                          พลาสติกเปลี่ยนสี        บริษัท ฯ          4.62         3.65         2.79     

                          พลาสติกบางพิเศษ       บริษัท ฯ          3.31         2.69         1.88     

                          เลนส์กันแรงกระแทกสูง   บริษัท ฯ          4.59         2.42         1.62     

  2. เลนส์กระจก                                บริษัทย่อย         5.63         10.32        8.66     

  3. เลนส์สั่งฝน                                 บริษัทย่อย         5.12         3.90         3.06     

  4.สินค้าและบริการอื่น                            บริษัท ฯ          5.92         1.56         2.51     
                                              และบริษัทย่อย                                         

  รวม                                                         100.00       100.00       100.00   
  ----------------------- ------------------- --------------- -------- --- -------- --- -------- ---

เป้าหมายการดำเนินธุรกิจ

บริษัทฯ และบริษัทย่อย มีเป้าหมายในการดำเนินธุรกิจในอนาคต ดังนี้

1. ปรับปรุงโครงสร้างรายได้ของบริษัทฯ และบริษัทย่อย
โดยไม่ทำการแข่งขันในด้านราคาสำหรับสินค้าประเภทเลนส์กระจก และเลนส์พลาสติกธรรมดา
ในรูปแบบเลนส์ชั้นเดียว และเลนส์สองชั้น กับคู่แข่งอื่นๆ โดยจะลดการผลิตลงไปตามภาวะตลาด
ซึ่งจะคงสายงานการผลิตไว้เพียงเพื่อรองรับคำสั่งซื้อจากลูกค้าให้บริษัทฯ
และบริษัทย่อยมีสินค้าครบทุกประเภทตามความต้องการเท่านั้น
และหันไปเน้นการขยายตลาดสินค้าเลนส์ระดับ Premium
ให้มากขึ้นทั้งเลนส์ธรรมดาในรูปแบบเลนส์หลายชั้นไร้รอยต่อ เลนส์เปลี่ยนสี เลนส์บางพิเศษ
เลนส์กันแรงกระแทกสูง และเลนส์สั่งฝนพิเศษ รวมถึงการเคลือบเคมีผิวแข็ง
การเคลือบเคมีตัดแสงสะท้อน และการเคลือบเคมีป้องกันน้ำเกาะผิวเลนส์ ที่เป็นสินค้ามูลค่าเพิ่ม
ซึ่งสินค้าดังกล่าวจะมีการแข่งขันต่ำ ราคาต่อหน่วยสูงกว่า และมีกำไรขั้นต้นในระดับที่ค่อนข้างดี

2. ลดความสำคัญของรายได้จากการขายสินค้าอื่นๆ ที่บริษัทฯ ไม่ได้เป็นผู้ผลิตเอง
โดยเน้นการขายสินค้าที่ผลิตเอง ซึ่งจะทำให้โครงสร้างรายได้ในส่วนนี้ในอนาคต
คงเหลือเพียงค่าบริการขนส่งสินค้าในการส่งออก และการขายสินค้าที่เกิดระหว่างบริษัทฯ
กับบริษัทย่อยเท่านั้น

3. ติดตามเทคโนโลยีของเลนส์สายตาใหม่ๆ ที่เริ่มออกสู่ตลาดโลก
เพื่อทำการทดลองและพัฒนาเทคโนโลยีของบริษัทฯ และบริษัทย่อยให้ทันสมัย
และสามารถออกผลิตภัณฑ์ใหม่ได้ทันความต้องการของตลาดโลกอยู่ตลอดเวลา
พร้อมกับการออกแบบและพัฒนาแม่แบบแก้วเพื่อใช้ในการผลิตเองไปพร้อมกันด้วย